
Okresný súd Stará Ľubovňa 4Pc/21/2024 8524201278 26. 03. 2025 JUDr. Jana Sroková ECLI:SK:OSSL:2025:8524201278.2
ROZSUDOK V MENE SLOVENSKEJ REPUBLIKY Okresný súd Stará Ľubovňa v rodinnoprávnej veci navrhovateľky: A. B., nar. XX.XX.XXXX, trvale bytom C. D. XX, XXX XX C. D., právne zastúpená: JUDr. Gábor Száraz, advokátska kancelária, Garbiarska 20, 064 01 Stará Ľubovňa, proti osobe, ktorá podľa návrhu je povinná platiť výživné - matka navrhovateľky: E. B., nar. XX.XX.XXXX, trvale bytom F. XX, XXX XX G. H., právne zastúpená: JUDr. Rastislav Stašák, advokátska kancelária, 17. novembra 14, 064 01 Stará Ľubovňa, v konaní o zvýšenie výživného pre plnoleté dieťa takto rozhodol: Súd schvaľuje súdny zmier uzavretý medzi účastníkmi konania v nasledovnom znení: I. Odporkyňa E. B., nar. XX.XX.XXXX je p o v i n n á prispievať na výživu navrhovateľke A. B., nar. XX.XX.XXXX sumou vo výške 275,- eur mesačne, ktoré výživné je p o v i n n á uhrádzať vždy do 15 - tého dňa toho, ktorého mesiaca vopred k rukám navrhovateľky, a to počnúc dňom 01.11.2024. II. Dlžné výživné za obdobie od mesiaca november 2024 do marca 2025 vrátane, vo výške 375,- eur, je odporkyňa povinná uhradiť navrhovateľke do 30.júna 2025, pod hrozbou výkonu rozhodnutia. III. V prevyšujúcej časti konanie z a s t a v u j e . IV. Žiaden z účastníkov n e m á n á r o k na náhradu trov tohto konania. odôvodnenie: 1. Navrhovateľka podaným návrhom žiadala, aby súd zaviazal jej matku platením výživného sumou 400,- eur mesačne od podania návrhu. 2. Na pojednávaní dňa 26.03.2025 sa navrhovateľka a matka navrhovateľky dohodli na výške výživného a navrhli, aby súd schválil súdny zmier, ktorým bude stanovené výživné na plnoletú navrhovateľku sumou 275,- eur mesačne, ktoré výživné bude matka uhrádzať k rukám navrhovateľky počnúc dňom 01.11.2024. Zároveň matka uhradí navrhovateľke dlžné výživné vo výške 375,- eur v lehote do 30.06.2025. V prevyšujúcej časti teda na návrhu netrvala. 3. Podľa § 2 ods. 1 zákona č. 161/2015 Z.z. Civilný mimosporový poriadok (ďalej len C.m.p.) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 4. Podľa § 148 ods. 1 C.s.p. žalobca a žalovaný môžu uzavrieť zmier. O uzavretie zmieru sa má súd vždy pokúsiť.
5. Podľa § 148 ods. 2 C.s.p. súd rozhodne o tom, či uzavretý zmier schvaľuje, neschváli ho, ak je v rozpore so všeobecne záväznými právnymi predpismi. 6. Podľa § 52 C.m.p., žiaden z účastníkov nemá nárok na náhradu trov konania, ak tento zákon neustanovuje inak. 7. Povaha veci pripúšťa uzavretie zmieru spravidla vo veciach, v ktorých sú účastníci v typickom dvojstrannom pomere, v ktorom hmotnoprávna úprava nevylučuje, aby si medzi sebou upravili právne vzťahy dispozitívnymi úkonmi. Z citovaného vyplýva, že povahou veci je vylúčené uzavrieť zmier vo veciach, v ktorých možno začať konanie i bez návrhu, vo veciach, v ktorých sa rozhoduje o osobnom stave a vo veciach, v ktorých hmotné právo nepripúšťa vybavenie veci dohodou účastníkov právneho vzťahu. Pri schválení súdneho zmieru súd predovšetkým skúma, či zmier nie je v rozpore so všeobecne záväznými právnymi prepismi. Pretože zmier je dvojstranným dispozitívnym úkonom účastníkov konania, ktorý má základ v hmotnom práve, je zmier v rozpore so všeobecne záväznými právnymi predpismi hlavne vtedy, ak dohoda účastníkov je z hľadiska všeobecných požiadaviek kladených na právne úkony uvedených predovšetkým v §§ 37 až 39 Obč. zák. neplatná. 8. Pretože v danej veci uzavretý zmier nie je v rozpore so všeobecne záväznými právnymi predpismi, prejavy účastníkov konania sú určité a zrozumiteľné, súd v zmysle citovanej právnej úpravy zmier schválil. 9. O trovách konania súd rozhodol podľa § 52 C.m.p. tak, že žiaden z účastníkov nemá nárok na náhradu trov konania, nakoľko aj účastníci sa takto dohodli. Poučenie: Proti tomuto rozhodnutiu odvolanie nie je prípustné, nakoľko po jeho vyhlásení a poučení o opravnom prostriedku sa účastníci konania vzdali práva podania odvolania voči všetkým výrokom rozhodnutia, čo potvrdili svojimi podpismi do zápisnice súdu. Ak povinný dobrovoľne nesplní, čo mu ukladá vykonateľné rozhodnutie v časti, ktorým bola upravená peňažná povinnosť, oprávnený môže podať návrh na vykonanie exekúcie podľa Exekučného poriadku. Exekúciu možno vykonať zrážkami zo mzdy a z iných príjmov, prikázaním pohľadávky, predajom hnuteľných vecí, predajom cenných papierov, predajom nehnuteľnosti, predajom podniku, príkazom na zadržanie vodičského preukazu.

